b'\n_START_ARTICLE_\nMartin Globo\xc4\x8dnik\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v rojstnem kraju je v letih 1930\xe2\x88\x921936 obiskoval klasi\xc4\x8dno gimnazijo v Ljubljani in nato \xc5\xa1e u\xc4\x8ditelji\xc5\xa1\xc4\x8de, ki ga je uspe\xc5\xa1no kon\xc4\x8dal leta 1940, ter se februarja 1941 kot u\xc4\x8ditelj zaposlil v Mokronogu. Marca 1942 ga je fa\xc5\xa1isti\xc4\x8dna oblast aretirala ter poslala v internacijo v Monigo v pokrajini Treviso, od koder se je \xc4\x8dez eno leto vrnil v Mokronog, kjer so ga septembra 1943 mobilizirali partizani. V spopadu z nem\xc5\xa1ko vojsko je bil ujet in pripeljan v gestapovski zapor v Trbovlje, od tam pa v delovno tabori\xc5\xa1\xc4\x8de Libenau pri Gradcu. Tu je zaradi znanja italijan\xc5\xa1\xc4\x8dine, nem\xc5\xa1\xc4\x8dine in deloma ru\xc5\xa1\xc4\x8dine postal prevajalec. Konec maja 1944 je organiziral pobeg desetih tabori\xc5\xa1\xc4\x8dnikov. Uspelo mu je priti do Novega mesta, kjer je postal namestnik \xc5\xa1olskega nadzornika, pomagal pa je tudi domobrancem pri kulturnem delu. Po osvoboditvi je od\xc5\xa1el v begunski tabori\xc5\xa1\xc4\x8di Riccione in Rimini kjer je u\xc4\x8dil na osnovnih \xc5\xa1olah. Poleti 1946 je pri\xc5\xa1el v Trst, kon\xc4\x8dal te\xc4\x8daj za slovenske u\xc4\x8ditelje in septembra 1946 prevzel pouk in upraviteljstvo na osnovni \xc5\xa1oli v Kobaridu. V letih 1951\xe2\x88\x921954 je pou\xc4\x8deval na ni\xc5\xbeji srednji \xc5\xa1oli v Trstu, po podpisu spomenice o soglasju, s katerim je bilo Svobodno tr\xc5\xbea\xc5\xa1ko ozemlje ukinjeno in razdeljeno med Italijo in Socialisti\xc4\x8dno federativno republiko Jugoslavijo je postal u\xc4\x8ditelj na osnovnih \xc5\xa1olah pri Sv. Ivanu v Trstu, na Op\xc4\x8dinah, v gradu Miramar in Rojanu. V tem obdobju je sestavil Ra\xc4\x8dunico za slovensko osnovno \xc5\xa1olo 5. del. Novembra 1955 se je odselil v Zdru\xc5\xbeene dr\xc5\xbeave Amerike. Tu je po nostrifikaciji diplome \xc5\xa1tudiral na univerzitetnih zavodih v Boulderju in Denverju ter postal profesor latin\xc5\xa1\xc4\x8dine na vi\xc5\xa1ji gimnaziji v kraju Littelon (Kolorado). Leta 1962 je postal profesor latin\xc5\xa1\xc4\x8dine na katoli\xc5\xa1ki gimnaziji v kraju Machebeuf pri Denverju._NEWLINE_Globo\xc4\x8dnik je v \xc4\x8dasu slu\xc5\xbebovanja v Mokronogu predaval na kmetijskem te\xc4\x8daju ter zbiral naro\xc4\x8dnike za Mohorjevo dru\xc5\xbebo in Sloven\xc4\x8devo knji\xc5\xbenico. V begunskem tabori\xc5\xa1\xc4\x8du je bil predsednik Prosvetnega kro\xc5\xbeka, prirejal igre, u\xc4\x8dil na osnovi \xc5\xa1oli ter v tabori\xc5\xa1\xc4\x8dni list pisal vzgojne \xc4\x8dlanke. V Trstu je sodeloval na Radiu Trst A, bil soustanovitelj radijskega odra, igral, re\xc5\xbeiral, pisal mladinske igre in prirejal radijske nadaljevanke. Sodeloval je tudi pri po\xc4\x8ditni\xc5\xa1kih kolonijah slovenskih \xc5\xa1olarjev v Devinu in Ricmanjih. V Denverju pa je postal poverjenik Latinskega kro\xc5\xbeka (Junior Classical Laague), ki je prejel pet nagrad iz znanja latin\xc5\xa1\xc4\x8dine na tekmovanjih, katerih se je udele\xc5\xbeilo preko 50.000 dijakov.'